钦定古今图书集成/历象汇编/岁功典/第062卷 > 《云南志书》 > 永初三年七月十六日之郡初发都
## 钦定古今图书集成/历象汇编/岁功典/第062卷 > 《云南志书》 > 永初三年七月十六日之郡初发都

谢灵运

述职期阑暑，理棹变金素。秋岸澄夕阴，火旻团朝露。
辛苦谁为情，游子值颓暮。爱似庄念昔，久敬曾存故。
如何怀土心，持此谢远度。李牧愧长袖，郤克惭躧步。
良时不见遗，丑状不成恶。曰余亦支离，依方早有慕。
生幸休明世，亲蒙英达顾。空班赵氏璧，徒乖魏王瓠。
从来渐二纪，始得傍归路。将穷山海迹，永绝赏心悟。